ঘূর্ণিঝড় রোয়ানুর দাপটে কলকাতা নাইটরাইডার্স শিবিরে আতঙ্ক। শাহরুখ খানের দলের সাজঘরে এমনিতেই একটা ঠকঠকানি শুরু হয়ে গিয়েছে।
গুজরাত লায়ন্সের কাছে হার মানার পরেই আতঙ্ক ঢুকে পড়েছে কেকেআর শিবিরে। কেকেআর মালিক শাহরুখ খান অবশ্য আশাবাদী তাঁর দল প্লে অফের লড়াইয়ে থাকবে। কী হবে তা বলা শক্ত। সময় তার উত্তর দেবে। রোয়ানুর দাপটে শনি ও রবি দু’দিন দুই চব্বিশ পরগনা, মেদিনীপুর-সহ দক্ষিণবঙ্গের সমস্ত জেলাতেই ভারী বৃষ্টির সতর্কতা জারি করা হয়েছে। সাইক্লোনের দাপটে শহর কলকাতার ছন্দও নষ্ট হতে পারে বলে আশঙ্কা করা হচ্ছে। সোমবার থেকে কেটে যাবে দুর্যোগ বলেও শোনানো হয়েছে আশার বাণী।  
পরিস্থিতি যদি উদ্বেগজনকই হয়, তাহলে রবিবার কী হবে? রবিবার তো আইপিএলের মহাগুরুত্বপূর্ণ ম্যাচে ইডেন গার্ডেন্সে নামবে কেকেআর। বলা ভাল, রবিবারের ম্যাচটা কলকাতার কাছে ‘ডু অর ডাই’। আর সেই ম্যাচের আগেই আকাশের মুখ ভার! বরুণদেবতা অঝোরধারায় ঝরবেন। আবহাওয়া দফতরের পূর্বাভাস, কলকাতা-সহ বাংলা ভাসবে রোয়ানু সাইক্লোনের সৌজন্যে। সেক্ষেত্রে রবিবারের ম্যাচটি নিয়ে কিন্তু সংশয় একটা থেকেই যাচ্ছে। একটা বলও হয়তো গড়াবে না ইডেন গার্ডেন্সে।